Cuneiform Tablet NMS A.1963.243
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-dí-a-šur i-dí-{d}IŠKUR a-šur-na-ṣí-ir ú a-bu-ša-lim a-na a-bu-ša-lim ú i-dí-{d}IŠKUR qí-bi₄-ma um-ma ḫa-dí-ku-ur-ma 11 GÚ URUDU ša ma-sá-e-em i-a-ú-um i li-bi₄-ku-nu 3 GÚ 20 ma-na URUDU ša ḫu-be-tim i li-bi₄ i-dí-{d}IŠKUR ŠU-NÍGIN 14 GÚ ú 20 ma-na URUDU i li-bi₄-ku-nu iš-tù MU.1.ŠÈ ú 5 ITU.KAM URUDU ša ma-áš-kà-tim ta-ma-kà-ra ú ga-la-ku-nu a-dí 6-ší-šu té-ni-a a-ḫu-a a-tù-nu a-ma-kam URUDU SIG₅ lu KÙ.BABBAR ma-ḫe-er i-za-zu a-na ša ki-ma i-a-tí dí-na-ma a-na a-šur-na-ṣí-ir dí-na-ma lu-ub-lam a-na ša ki-ma i-a-tí qí-bi₄-ma iḫ-da-ma URUDU SIG₅ lu KÙ.BABBAR ar-ḫi-iš ša-áš-qí-lá-šu-nu a-na a-šur-na-ṣí-ir dí-na-ma lu-ub-lam šu-ma da-nu-tám e-ta-wu sí-ki-šu-nu kà-i-lá ú tí-i-ir-ta-ku-nu li-li-kam-ma a-na-kam ṭup-pá-am ša kà-ri-im ša ša-sí-ḫi-šu-nu lá-al-qé-a-am a-ḫu-ú-a be-lu-a a-tù-nu iḫ-da